b'\n_START_ARTICLE_\nMichelozzo\n_START_PARAGRAPH_\nMikelocas (it. Michelozzo di Bartolommeo, dar vadintas Michelozzo Michelozzi, apie 1396 \xe2\x80\x93 1472 m.) \xe2\x80\x93 ital\xc5\xb3 renesanso architektas ir skulptorius.\n_START_SECTION_\nBiografija\n_START_PARAGRAPH_\nMikelocas di Bartolomejas, paprastai vadintas tik vardu, gim\xc4\x97 1396\xc2\xa0m. Florencijoje. Jis buvo Bruneleskio ir Giber\xc4\x8dio am\xc5\xbeininkas. Jis buvo apmokytas Giber\xc4\x8dio dirbtuv\xc4\x97se ir dirbo su juo nuo 1417\xc2\xa0m. ties \xc5\xa0v. Jono baptisterijos \xc5\xa1iaurin\xc4\x97mis durimis. Po to nuo 1419\xc2\xa0m. dirbo ties Orsanmichele ba\xc5\xbeny\xc4\x8dios tabernakuliu ir \xc5\xa0v. Mato statula ir nuo 1423\xc2\xa0m. \xe2\x88\x92 ties Strozzi koply\xc4\x8dia Santa Trinita ba\xc5\xbeny\xc4\x8dioje. 1425 \xe2\x88\x92 1434\xc2\xa0m. laikotarpiu Mikelocas bendradarbiavo su Donatelu. Jis prisid\xc4\x97jo prie antipopie\xc5\xbeiaus Jono XXIII kapo \xc5\xa0v. Jono baptisterijoje Florencijoje, Brancacci kapo Sant\xe2\x80\x99Angelo al Nilo ba\xc5\xbeny\xc4\x8dioje Neapolyje ir Aragazzi kapo Montepul\xc4\x8dane. 1428\xc2\xa0m. jis prisid\xc4\x97jo prie sakyklos suk\xc5\xabrimo Prato katedroje. Tik\xc4\x97tina, kas jis dirbo su Donatelu ties \xc5\xa0v. Lauryno bazilikos senosios zakristijos dekoracijomis._NEWLINE_Savaranki\xc5\xa1kus architekt\xc5\xabrinius darbus Mikelocas prad\xc4\x97jo apie 1427\xc2\xa0m., kai pertvark\xc4\x97 Medi\xc4\x8di\xc5\xb3 vil\xc4\x85 Trebijo miestelyje. Jis tapo Medi\xc4\x8di\xc5\xb3 gimin\xc4\x97s \xe2\x80\x9egalvos\xe2\x80\x9c Kozimo Medi\xc4\x8dio \xe2\x80\x9esenojo\xe2\x80\x9c draugu ir lyd\xc4\x97jo j\xc4\xaf i\xc5\xa1tr\xc4\x97mime 1433\xc2\xa0m. \xc4\xaf Paduj\xc4\x85 ir Venecij\xc4\x85. Venecijoje es\xc4\x85 jis pastat\xc4\x97 bibliotek\xc4\x85 \xc5\xa0v. Jeronimo vienuolyne, kuriame buvo apsistoj\xc4\x99s Kozimas Medi\xc4\x8dis. 1436\xc2\xa0m. prasid\xc4\x97jo svarbiausi\xc5\xb3 Mikeloco statini\xc5\xb3 periodas. Jis buvo u\xc5\xbesakytas pastatyti naujai \xc5\xa0v. Morkaus vienuolyn\xc4\x85 ir atnaujinti gretim\xc4\x85 \xc5\xa0v. Morkaus ba\xc5\xbeny\xc4\x8di\xc4\x85 Florencijoje. Mikeloco meistri\xc5\xa1kumas atsiskleid\xc4\x97 vienuolyno bibliotekos dizaine. Mikelocui buvo patik\xc4\x97ta sukurti nauj\xc5\xb3 Medi\xc4\x8di\xc5\xb3 gimin\xc4\x97s r\xc5\xabm\xc5\xb3 Florencijoje dizain\xc4\x85 (dabar Medi\xc4\x8di-Rikardi r\xc5\xabmai). Statybos prasid\xc4\x97jo 1444\xc2\xa0m., baig\xc4\x97si 1459\xc2\xa0m. ir r\xc5\xabmai i\xc5\xa1kart tapo vienu pavyzdini\xc5\xb3 renesanso stilistikos statini\xc5\xb3. Kadangi r\xc5\xabmai buvo gatvi\xc5\xb3 kampe, Mikelocui prireik\xc4\x97 sukurti tik dviej\xc5\xb3 pusi\xc5\xb3 fasad\xc4\x85. Fasadas pa\xc5\xbeym\xc4\x97tinas tuo, kad kiekvieno i\xc5\xa1 3 jo auk\xc5\xa1t\xc5\xb3 tekst\xc5\xabra parinkta skirtinga. \xc5\xbdemutinio auk\xc5\xa1to primena neapdirbt\xc4\x85 grub\xc5\xb3 akmen\xc4\xaf, o tre\xc4\x8dio auk\xc5\xa1to tekst\xc5\xabra yra lygiausia (v\xc4\x97liau r\xc5\xabmai buvo prapl\xc4\x97sti ir j\xc5\xb3 dabartinis vaizdas skiriasi nuo Mikeloco pastatyt\xc5\xb3)._NEWLINE_Mikelocas perstat\xc4\x97 Medi\xc4\x8di\xc5\xb3 vilas Trebijo miestelyje (apie 1427\xc2\xa0m.), prie Mud\xc5\xbeelo (apie 1430-\xc5\xb3j\xc5\xb3 vidury), Kared\xc5\xbeyje (apie 1440\xc2\xa0m.) ir Fjezol\xc4\x97je (po 1450\xc2\xa0m.). Mud\xc5\xbeele Mikelocas suprojektavo Bosco ai Frari vienuolyn\xc4\x85 ir jo ba\xc5\xbeny\xc4\x8di\xc4\x85, Florencijos \xc5\xa0v. Kry\xc5\xbeiaus bazilikoje suk\xc5\xabr\xc4\x97 Noviciat\xc5\xb3 koply\xc4\x8di\xc4\x85 (po 1440\xc2\xa0m.). Nuo 1445\xc2\xa0m. Mikelocas vykd\xc4\x97 ba\xc5\xbeny\xc4\x8dios Santissima Annunziata vidinius pertvarkymus (v\xc4\x97liau juos u\xc5\xbebaig\xc4\x97 Leonas Batista Albertis). 1446\xc2\xa0m. Mikelocas, kartu su Luka dela Robija, pri\xc4\x97m\xc4\x97 u\xc5\xbesakym\xc4\x85 sukurti mi\xc5\xa1i\xc5\xb3 zakristijos (Sagrestia delle Messe) duris Santa Maria del Fiore katedroje. V\xc4\x97lyvaisiais savo gyvenimo metais Mikelocas daugiau dirbo in\xc5\xbeinieriumi. Stat\xc4\x97 sien\xc4\x85 Dalmatijoje ir dirbo Graikijos Chijo saloje. Mikelocas gyveno bent iki 1472\xc2\xa0m., tiksli mirties data ne\xc5\xbeinoma. Palaidotas \xc5\xa0v. Morkaus vienuolyne Florencijoje. Mikelocas vertinamas vienu i\xc5\xa1kiliausi\xc5\xb3 ankstyvojo ital\xc5\xb3 renesanso architekt\xc5\xb3.'